Diari Oficial de la Generalitat Valenciana


Sumari del DOGV 4397, del 12-12-2002 (2002/13134)

RESOLUCIÓ de 28 d'agost de 2002, de la secretària general de la Conselleria de Justícia i Administracions Públiques, per la qual resol inscriure els Estatuts del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4397

Data del DOGV
:   12-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/13914


Data del document
:   28-08-2002

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * reglament intern
    * odontologia
    * col·legi professional
    * legislació

RESOLUCIÓ de 28 d'agost de 2002, de la secretària general de la Conselleria de Justícia i Administracions Públiques, per la qual resol inscriure els Estatuts del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló. [2002/13319]
  
Vist l'expedient d'inscripció registral instruït a instància del senyor Pedro Doménech Sánchiz, en nom i representació, i com a president electe del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, en què sol·licita la inscripció dels seus Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, en base als següents
  
Fets
  
Primer
  
Que mitjançant Decret 16/2002, de 8 de febrer, del Govern Valencià, es va aprovar la constitució del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, i es va disposar la inscripció en el Registre de Col·legis Professionals i de Consells Valencians de Col·legis Professionals, i se li va assignar el número 17 de la Secció Segona.
  
Segon
  
Que el senyor Pedro Doménech Sánchiz com a president electe de dit Consell, va presentar el 19 de juny de 2002 els seus Estatuts, així com la composició del seu òrgan de govern, elegit en l'Assemblea constituent, celebrada el 9 de juny de 2001, que és la següent: president: Pedro Doménech Sánchiz; vicepresident 1r:Víctor Llorente Illera; vicepresident 2n: Pascual Martínez Miñana; i secretari: José Luis Rocamora Valero.
  
Tercer
  
Que en exercici del control de legalitat establit per l'article 11 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, es va revisar el text estatutari, i es va comprovar l'adequació al precitat text legal.
  
Quart
  
El text annex dels Estatuts del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, objecte d'inscripció, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 17 de la Llei 6/1997, de 4 de desembre, de la Generalitat Valenciana, de Consells i Col·legis Professionals.
  
Segon
  
Que han sigut aprovats amb els requisits i les formalitats previstos en dit article, i s'ha aportat la documentació exigida per la disposició transitòria segona del Decret 16/2002, de 8 de febrer, del Govern Valencià, pel qual s'aprova la constitució del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló i es disposa la inscripció registral.
  
Tercer
  
Que esta Secretaria General és competent per així disposar-lo l'article 6.1 de la Llei 6/1997, de 4 de desembre, i en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 4/2002, de 8 de gener, del Govern Valencià pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; el Decret 4/2002, de 8 d gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana i la resta de disposicions complementàries, resolc:
  
Inscriure els Estatuts del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, així com la composició de la Junta de Govern que consta en l'antecedent de fet segon.
  
Contra esta resolució, que posa fi a la via administrativa, es podrà interposar, potestativament recurs de reposició davant del mateix òrgan que ha dictat l'acte, en el termini d'un mes comptat des del sendemà de la seua notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des del sendemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 28 d'agost de 2002.- La secretària general: Carmen Galipienso Calatayud.
  
Estatuts del Consell Valencià dels Il·lustres Col·legis Oficials d'Odontòlegs i Estomatòlegs
  
de València, Alacant i Castelló
  
TÍTOL I
  
CAPÍTOL I
  
Disposicions generals
  
Article 1. Naturalesa jurídica
  
1. El Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, és una corporació de dret públic amb personalitat jurídica pròpia i plena capacitat d'obrar per al compliment dels seus fins.
  
2. El Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló es regirà i estructurarà de forma democràtica, i s'assegurarà el seu caràcter representatiu.
  
3. Pertanyen al Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, el Col·legi Oficial d'Odontòlegs i Estomatòlegs de València, Col·legi Oficial d'Odontòlegs i Estomatòlegs d'Alacant, i el Col·legi Oficial d'Odontòlegs i Estomatòlegs de Castelló, així com qualsevol Col·legi Oficial d'Odontòlegs i Estomatòlegs que, dins de l'àmbit territorial del Consell Valencià, puga constituir-se en un futur per segregació, i igualment, el Col·legi resultant de l'eventual fusió o absorció dels citats anteriorment, segons el que disposen els respectius estatuts i d'acord amb la Llei.
  
4. El funcionament i règim jurídic del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló seran regits pels presents Estatuts, i en el no previst per la Llei de Col·legis Professionals, tant estatal com autonòmica, així com per quantes lleis i reglaments afecten este Consell en la condició de corporació de dret públic.
  
5. Totes les competències i tots els fins i funcions del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló s'entendran i exerciran sense cap menyscabament de la necessària autonomia pròpia dels col·legis que el componen, i amb absolut respecte a la representació directa que estos ostenten dels seus col·legiats i a les funcions que a cadascun d'estos els atorguen els respectius Estatuts.
  
Article 2. Denominació
  
El Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló actuarà sota la denominació de Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló (d'ara endavant CONVOE).
  
Article 3. Domicili
  
Serà seu del CONVOE, conjuntament i respectivament, cada una de les seus dels col·legis oficials d'Odontòlegs i Estomatòlegs de les províncies de València, Alacant i Castelló, situades respectivament a l'avinguda de la Plata, núm. 20 de València, avinguda de Federico Soto, núm. 11 d'Alacant, i Sant Roc, 103 B de Castelló.
  
Article 4. Àmbit territorial
  
L'àmbit territorial del CONVOE s'estén a les províncies de València, Alacant i Castelló.
  
Article 5. Fins
  
Són fins essencials del CONVOE:
  
a) La coordinació dels col·legis professionals que l'integren, mitjançant la posada en comú de les experiències de la pràctica col·legial i la representació de la professió en els assumptes d'àmbit autonòmic que li siguen encomanats expressament pels col·legis que l'integren.
  
b) La relació amb les institucions de la Generalitat i, en particular, amb el Govern de la Comunitat Valenciana, en els assumptes d'àmbit autonòmic que li siguen encomanats expressament pels col·legis que l'integren, per a facilitar la col·laboració i enteniment institucional i així satisfer els interessos socials i professionals en orde a la protecció del dret a la salut bucal i estomatognàtica de tots els residents a la Comunitat Autònoma Valenciana.
  
c) Els establits en els seus Estatuts i en la mateixa Llei de Col·legis Professionals de la Comunitat Valenciana.
  
Article 6. Funcions
  
El CONVOE té les següents funcions:
  
1. Elaborar, aprovar i modificar els seus Estatuts i reglaments de règim interior, sense perjuí de la legislació bàsica de l'Estat en matèria de col·legis professionals.
  
2. Resoldre en via administrativa els recursos que s'interposen contra els actes i acords dels col·legis que l'integren.
  
3. Aprovar els pressuposts i fixar, en funció de l'estimació de despeses i ingressos i de conformitat amb el que disposa l'article 15, la contribució de cadascun dels col·legis que l'integren per a la cobertura de dites despeses.
  
4. Informar amb caràcter preceptiu i no vinculant sobre tots els projectes de normes del Govern Valencià que afecten la professió i els col·legis que el componen, sense cap menyscabament de la mateixa funció que realitzen els col·legis oficials que l'integren.
  
5. Fomentar, crear i organitzar institucions, servicis i activitats relacionades amb l'odontoestomatologia per a la promoció cultural, l'assistència social i sanitària, la cooperació i el mutualisme, el foment de l'ocupació, i en este sentit concertar o acordar amb l'administració i les entitats o institucions que corresponguen el que expressa i específicament li encomanen els col·legis que l'integren i que haja de desenvolupar-se en l'àmbit territorial del CONVOE.
  
6. Subscriure els convenis relacionats amb la professió que específicament li encomanen els col·legis oficials que l'integren amb l'administració autonòmica.
  
7. Dirimir els conflictes que puguen suscitar-se entre els col·legis que l'integren, per a mantindre la major harmonia i germandat entre estos; procurar que es resolga sense necessitat d'acudir al procediment contenciós administratiu, però sense perjuí d'este ulterior recurs.
  
8. Elaborar les normes deontològiques comunes a la professió, sense que estes puguen contradir les emanades del Consell General.
  
9. Integrar una Comissió Deontològica, i desenvolupar l'activitat necessària per a resoldre els assumptes que en esta matèria se li sotmeten.
  
10. Notificar les altes i baixes dels col·legiats al Consell General d'Odontòlegs i Estomatòlegs d'Espanya
  
11. Les altres que li atribuïsca la Llei.
  
Article 7. Emblema oficial
  
L'emblema oficial del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, CONVOE, estarà format per la Creu de Malta, en color gris, al seu torn, rivetada per unes bandes verdes oliva les aspes dreta, esquerra i superior. L'aspa inferior estarà rivetada per una banda de color taronja a l'interior de la qual es llegirà la llegenda CONVOE .
  
Sobre les tres aspes superiors d'esquerra a dreta, aniran les paraules Labora Pro Saluten.
  
Centrat sobre la Creu de Malta es dibuixarà, en color taronja, el contorn geogràfic de la Comunitat Valenciana, i al seu torn, centrat sobre este, en color roig, es veurà l'escut oficial de la Comunitat Valenciana.
  
Sota les aspes es veuran els fulls de coca, unint-les d'una a una pels seus extrems.
  
Tot això estarà sobre dos cercles concèntrics; el color de l'interior el groc suau, i el de l'exterior el blau clar. Sobre la banda del color últim ressenyat, es llegiran les paraules «CONSELL VALENCIÀ DELS IL·LUSTRES. COL·LEGIS OFIC. D'ODONTOESTOMATÒLEGS DE VALÈNCIA, ALACANT I CASTELLÓ»
  
CAPÍTOL II
  
Relacions amb el Consell General
  
d'Odontòlegs i Estomatòlegs d'Espanya
  
Article 8. Integració
  
El CONVOE està integrat en l'organització odontoestomatològica d'Espanya. El president del CONVOE el representarà en el Consell Interautonòmic del Consell General d'Odontòlegs i Estomatòlegs d'Espanya
  
TÍTOL II
  
Òrgans del Consell Valencià d'Odontòlegs
  
i Estomatòlegs
  
CAPÍTOL I
  
Composició
  
Article 9. Composició
  
Els òrgans de govern del CONVOE seran:
  
- El Ple del Consell
  
- El president del Consell
  
- El secretari - tresorer del Consell
  
Article 10. Del Ple del Consell
  
1. El Ple del CONVOE és l'òrgan superior de govern i de representació d'este, on es forma i expressa la voluntat de dit organisme, amb caràcter deliberant i decisori, i davant del qual haurà de retre compte de la seua actuació el president del CONVOE, el secretari tresorer, qualsevol membre del CONVOE, així com tots els comissionats.
  
2. El ple del CONVOE estarà format pels tres presidents dels Col·legi Oficials d'Odontòlegs i Estomatòlegs de València, Alacant i Castelló.
  
3. Ostentarà la Presidència del Ple qui ho siga del Consell. Els altres dos membres tindran la condició de vicepresidents, i tots els membres tindran la condició de representants davant del Consell General, i per tant, podran els vicepresidents substituir el president en les reunions del Consell Interautonòmic en el cas d'impossibilitat d'acudir el president a alguna d'estes.
  
4. Els presidents dels Col·legis són representants dels seus col·legis respectius davant del CONVOE.
  
5. La Presidència del Ple, així com la del Consell, serà rotativa entre els presidents dels col·legis que formen part del CONVOE, la seua duració serà d'un any, i s'iniciarà pel president del Col·legi que siga elegit mitjançant insaculació d'entre els tres. Igualment, pel mateix procediment es designaran els càrrecs de vicepresident 1r i vicepresident 2n. En els successius anys, la rotació serà la següent: el vicepresident 1r passarà a ser president, el president ixent passarà a ser vicepresident 2n, i este passarà a ser vicepresident 1r.
  
6. La seu del CONVOE coincidirà amb la del Col·legi Oficial el president de la qual ostente la Presidència del CONVOE i del Ple.
  
7. El Ple té les atribucions que establixen els presents Estatuts, així com les que expressament vullguen atorgar-li els col·legis que el componen. Igualment, vetlarà per l'execució dels seus acords.
  
8. El Ple del CONVOE es reunirà com a mínim una vegada a l'any de forma ordinària, dins dels tres primers mesos de l'any natural, per a aprovar els seus comptes. De forma extraordinària, es reunirà tantes vegades com calga i correspondrà convocar-lo al seu president o a petició conjunta de dos dels membres.
  
9. Per a la vàlida constitució del Ple del CONVOE hauran d'estar present tots els seus membres, o els que estatutàriament els substituïsquen en cada Col·legi .
  
10. Els acords seran adoptats per majoria, i cadascun dels consellers tindrà un vot, i sense que en cap cas siga vàlida l'abstenció de dos membres.
  
11. El Ple del CONVOE podrà crear, dins del seu si, les comissions que estime oportunes, i determinar l'àmbit de treball i composició, i a què podran incorporar qualsevol col·legiat, prèvia acceptació d'estos, i fins i tot, personal alié. Estos col·legiats i personal alié tindran la condició de comissionats, i tindran per a l'exercici de les seues funcions les facultats que hi delegue el Ple. Igualment, podrà autoritzar la constitució de seccions per a comeses que redunden en la millor defensa i promoció de la professió, que actuaran sempre subordinades al ple del Consell. Necessàriament el Ple del CONVOE haurà de constituir una Comissió Deontològica, el funcionament de la qual es desenvoluparà reglamentàriament.
  
12. Se cessarà en el càrrec per cessament en el mandat de presidència del Col·legi de què procedisca, per les causes previstes en cadascun dels Estatuts dels distints col·legis components del CONVOE. Si se cessa en el càrrec quan encara no ha transcorregut l'any de mandat com a president del Ple, així com del CONVOE, la Presidència es transmetrà automàticament, i pel temps que reste per a complir l'any de mandat, al nou president del Col·legi Oficial que substituïsca el qui cessa.
  
Article 11. Del president del Consell
  
El president del CONVOE representarà este davant qualsevol autoritat, organisme, persona jurídica o natural, davant de què actue en qualitat de tal i en l'àmbit de les seues funcions. A més d'això li correspondrà:
  
1. Convocar el Ple, fixar l'orde del dia, presidir les seues reunions, ordenar les deliberacions i obrir, suspendre o alçar les sessions.
  
2. Encomanar determinades funcions als vicepresidents
  
3. Autoritzar els informes i comunicacions que emanen del Ple o de les comissions creades pel Ple i hagen de cursar-se.
  
4. Executar o fer que s'executen les decisions del Ple.
  
5. Informar el Ple en tots tots els assumptes que siguen de competència del CONVOE.
  
6. Visar els documents i certificats que expedisca el secretari tresorer.
  
7. Autoritzar les actes i certificats que procedisquen.
  
8. Totes aquelles que expressament li siguen encomanades pels Col·legis components del CONVOE.
  
Article 12. De la vicepresidència del CONVOE
  
Els membres del Ple que no tinguen la Presidència del CONVOE tindran la condició de vicepresidents, i portaran a terme totes aquelles funcions que aquell els encomane. Tals càrrecs estaran numerats amb els ordinals 1r i 2n, a fi de sutituir per este orde el president en els supòsits d'absència, malaltia, abstenció, recusació o vacant.
  
Article 13. Del secretari tresorer del Consell
  
1. El càrrec de secretari tresorer serà ostentat pel secretari del Col·legi Oficial d'Odontòlegs i Estomatòlegs a què pertanga el president del CONVOE.
  
2. El secretari tresorer tindrà veu però no vot en les reunions del Ple.
  
3. La seua vacant serà ocupada pel col·legiat que haja de substituir-lo segons els Estatuts de cada Col·legi.
  
4. Cessarà en el càrrec alhora que el president. Igual que el president, si cessa en el càrrec quan encara no ha transcorregut l'any de mandat de la presidència, el seu càrrec es transmetrà automàticament i pel temps que reste per a complir l'any de mandat, al nou secretari del Col·legi Oficial que tinga la presidència en este moment, en el cas que dita substitució procedisca.
  
5. En cas d'impossibilitat d'ocupar el càrrec, serà substituït pel nou secretari del Col·legi a què pertanga.
  
6. Correspon al secretari tresorer:
  
a) Estendre i autoritzar les actes de les sessions del Ple del CONVOE i donar compte de l'anterior per a la seua aprovació.
  
b) Auxiliar en la seua missió el president.
  
c) Portar els llibres d'actes, estendre i autoritzar certificats, així com les comunicacions i circulars que hagen sigut autoritzades pel CONVOE.
  
d) Formar el cens de col·legiats de la Comunitat Valenciana inscrits i/o habilitats en cadascun dels col·legis, portar el registre de les dades que procedisquen, i actualitzar-lo periòdicament.
  
e) Portar el registre de sancions per faltes deontològiques.
  
f) Redactar la memòria anual de les activitats del CONVOE.
  
g) Portar els llibres de comptabilitat del CONVOE.
  
h) Presentar el pressupost de despeses i ingressos al Ple del CONVOE per a la seua aprovació.
  
i) Cobrar les quantitats que procedisquen a favor del CONVOE, així com autoritzar amb la seua firma mancomunadament amb la del president, les despeses.
  
j) Donar compte de l'estat econòmic del CONVOE al president i al Ple del CONVOE.
  
k) Totes aquelles funcions que el president o el Ple li deleguen.
  
Article 14. Gratuïtat dels càrrecs
  
Tots els càrrecs del CONVOE s'exerciran de forma gratuïta, però en el pressupost s'habilitaran les partides necessàries per atendre amb decor les despeses de representació.
  
TÍTOL III
  
Règim econòmic
  
Article 15. Recursos econòmics
  
1r. El CONVOE disposarà de la quantitat pressupostada anualment en els pressuposts aprovats pel Ple. Les despeses que corresponguen a partides de representació institucional i les ordinàries seran aportades a parts iguals pels col·legis que conformen el CONVOE.
  
2n. Les subvencions donacions i llegats que el CONVOE puga percebre.
  
3r. Qualsevol altre que autoritze el Ple del CONVOE.
  
TÍTOL IV
  
Règim jurídic
  
Article 16. Règim jurídic
  
El CONVOE està subjecte al dret administratiu en quant exercisca potestat pública. La resta de la seua activitat serà regida pel dret privat.
  
Article 17. Recursos
  
1. Els actes i resolucions del CONVOE que estiguen subjectes a dret administratiu, són susceptibles dels recursos establits legalment en via administrativa.
  
2. Les resolucions dels recursos interposats que esgoten la via administrativa seran susceptibles d'impugnació davant de l'orde jurisdiccional contenciós administratiu.
  
TÍTOL V
  
Del personal del CONVOE
  
Article 18. Del personal contractat
  
Durant el període en què cada president de Col·legi ostente la presidència de CONVOE, el Col·legi de què siga president podrà destinar, a temps parcial, un dels seus empleats administratius per a encarregar-se de les tasques d'esta naturalesa que genere l'activitat del CONVOE, mitjançant la contractació laboral que procedisca, o bé contractar laboralment i a temps parcial un nou empleat exclusiu per al CONVOE, el contracte del qual no podrà excedir temporalment d'un any.
  
Article 19. De l'Assessoria Jurídica
  
L'assessor jurídic del CONVOE serà el que corresponga al Col·legi d'on procedisca el president del CONVOE en cada període de presidència.
  
Article 20. Altres assessors
  
El president podrà contractar personal assessor i gestor en diverses qüestions, en règim d'arrendament de servicis.
  
DISPOSICIÓ ADDICIONAL
  
La reforma dels presents Estatuts podrà ser acordada pel Ple del CONVOE, i haurà de ser ratificada per totes les juntes de Govern dels distints col·legis que componen el Consell.
  
DISPOSICIÓ TRANSITÒRIA
  
L'aprovació dels presents Estatuts serà feta per les juntes de Govern dels distints col·legis que componen el CONVOE, prèvia la presentació davant de l'autoritat administrativa procedent per al seu control de legalitat i inscripció registral.